Diari Oficial de la Generalitat Valenciana


Sumari del DOGV 8216, del 19-01-2018 (2017/12605)

RESOLUCIÓ de 21 de desembre de 2017, del president de l'Agència Valenciana d'Avaluació i Prospectiva, per la qual s'aprova la convocatòria, corresponent a l'any 2018, d'avaluació per al seguiment d'ensenyaments universitaris oficials de doctorat a la Comunitat Valenciana, i s'estableixen els terminis, la documentació a aportar i el procediment a seguir.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8216

Data del DOGV
:   19-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/12815


Data del document
:   21-12-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 21 de desembre de 2017, del president de l'Agència Valenciana d'Avaluació i Prospectiva, per la qual s'aprova la convocatòria, corresponent a l'any 2018, d'avaluació per al seguiment d'ensenyaments universitaris oficials de doctorat a la Comunitat Valenciana, i s'estableixen els terminis, la documentació a aportar i el procediment a seguir. [2017/12248]  
  
El Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, modificat pel Reial decret 861/2010, de 2 de juliol, el Reial decret 99/2011, de 28 de gener, el Reial decret 534/2013, de 12 de juliol, el Reial decret 96/2014, de 14 de febrer, el Reial decret 43/2015, de 2 de febrer, i el Reial decret 195/2016, de 13 de maig, estableix en l'article 27 que una vegada iniciada la implantació dels ensenyaments corresponents als títols oficials inscrits en el Registre d'Universitats, Centres i Títols (RUCT), l'Agència Nacional d'Avaluació de la Qualitat i Acreditació (ANECA) o els òrgans d'avaluació que la llei de les comunitats autònomes determinen, duran a terme el seguiment del compliment del projecte contingut en el pla d'estudis verificat pel Consell d'Universitats.  
  
El Comité de Direcció de l'Agència Valenciana d'Avaluació i Prospectiva (AVAP), en la sessió del 9 de febrer de 2017, va aprovar el Protocol d'avaluació per al seguiment d'ensenyaments universitaris oficials de doctorat a la Comunitat Valenciana, pel qual s'estableixen els criteris i el procediment per al seguiment dels ensenyaments universitaris oficials de doctorat inscrits en el RUCT que ha de realitzar l'AVAP.  
  
Aquest procés de seguiment té com a objectiu principal comprovar si la implantació del títol és adequada, es correspon amb els compromisos adquirits per la universitat i verificats per l'òrgan d'avaluació corresponent, i permet garantir l'adequada continuïtat d'aquest fins a la renovació de l'acreditació.  
Amb aquesta finalitat, les universitats hauran de presentar la corresponent sol·licitud de seguiment dels seus títols d'acord amb les condicions establides en aquesta resolució.  
Vista la proposta de resolució del director general de la la Agència Valenciana d'Avaluació i Prospectiva, de data 14 de desembre de 2017, i fent ús de les atribucions que em confereix l'article 7.2.c del Decret 6/2008, de 18 de gener, del Consell, pel qual s'aprova el Reglament de l'Agència Valenciana d'Avaluació i Prospectiva, resolc:  
  
  
Primer. Objecte  
L'objecte de la present resolució és l'establiment dels terminis, la documentació a aportar i el procediment per a la sol·licitud d'avaluació per al seguiment d'ensenyaments universitaris oficials de doctorat en l'àmbit de la Comunitat Valenciana.  
  
Segon. Àmbit d'aplicació  
El procediment i els terminis que s'estableixen en aquesta resolució seran aplicables als títols universitaris oficials de doctorat impartits a la Comunitat Valenciana per universitats públiques i privades que hagen finalitzat el seu tercer any d'implantació, inclosos els programes de doctorat en els quals participen diverses universitats, sempre que la responsable administrativa del programa de doctorat siga una universitat pertanyent al sistema universitari valencià.  
  
Tercer. Propòsits  
El procés de seguiment dels ensenyaments universitaris oficials de doctorat té com a propòsits:  
3.1. Assegurar la qualitat del programa de doctorat oferit d'acord amb els nivells de qualificació establits i els criteris expressats en la normativa legal vigent.  
3.2. Garantir que la qualitat dels resultats obtinguts en el desenvolupament del programa de doctorat es correspon amb els compromisos adquirits i verificats per l'òrgan d'avaluació corresponent.  
3.3. Comprovar que el programa de doctorat ha tingut un procés de seguiment apropiat i que s'ha utilitzat la informació quantitativa i qualitativa disponible per a analitzar el seu desenvolupament i generar les propostes de millora pertinents.  
3.4. Assegurar la disponibilitat i accessibilitat de la informació pública, vàlida, fiable, pertinent i rellevant que ajude en la presa de decisions dels estudiants i d'altres agents d'interés del sistema universitari d'àmbit nacional i internacional.  
3.5. Revisar la incorporació de les modificacions que les universitats han realitzat a la memòria amb posterioritat a la verificació del títol.  
  
3.6. Revisar la incorporació de les recomanacions incloses en els informes de verificació dels títols.  
3.7. Aportar recomanacions i/o suggeriments de millora per al programa de doctorat.  
3.8. Proporcionar informació i evidències necessàries per a la posterior renovació de l'acreditació.  
  
Quart. Procediment d'avaluació  
L'avaluació per al seguiment dels ensenyaments universitaris oficials de doctorat comprén les fases següents:  
a) El procediment s'iniciarà per mitjà de la presentació de l'oportuna sol·licitud per les universitats interessades en la forma i terminis que s'estableixen en la present resolució.  
b) Una vegada l'Agència Valenciana d'Avaluació i Prospectiva (AVAP) comprove que la sol·licitud reuneix tots els requisits per al seguiment, la universitat sol·licitant ha de remetre, a través de l'aplicació informàtica prevista a aquest efecte, l'informe anual de seguiment de cada títol de doctorat seguint el model establit per l'AVAP, juntament amb les evidències documentals necessàries que acrediten la informació continguda. Així mateix, la universitat ha de remetre l'adreça de la pàgina o pàgines web de la universitat on es trobe la informació pública disponible.  
c) L'AVAP elaborarà, d'acord amb el Protocol aprovat pel Comité de direcció de l'AVAP, una proposta d'informe d'avaluació que s'expressarà, en forma motivada, en termes favorables o desfavorables. La proposta d'informe s'ha de remetre a la universitat sol·licitant perquè puga presentar-hi al·legacions en el termini de 10 dies hàbils.  
  
d) Una vegada conclòs el termini esmentat i valorades, si escau, les al·legacions, l'AVAP elaborarà l'informe d'avaluació motivat que podrà ser favorable o desfavorable i el farà públic, que comunicarà a la universitat sol·licitant. En cas que en el procés de seguiment es detectaren deficiències que suposen un greu risc per a la qualitat mínima exigible, l'AVAP les traslladarà a la conselleria competent en matèria d'educació superior i al Consell d'Universitats a fi que s'actue d'acord amb el que estableix el marc normatiu vigent.  
  
e) El termini màxim per a emetre l'informe d'avaluació per l'AVAP serà de sis mesos comptadors des de l'endemà de la finalització del termini de presentació de sol·licituds.  
  
Cinqué. Presentació de sol·licituds  
De l'1 de març al 16 d'abril de 2018, les universitats presentaran a l'AVAP la corresponent sol·licitud d'avaluació per al seguiment d'ensenyaments universitaris oficials de doctorat conforme al formulari disponible en la pàgina web de l'AVAP http://www.avap.es, juntament amb l'informe anual de seguiment de cada títol de doctorat seguint el model establit per l'AVAP, i totes aquelles evidències documentals necessàries que acrediten la informació continguda.  
Juntament amb la sol·licitud, la universitat haurà d'aportar el justificant d'abonament mitjançant transferència a l'AVAP de la corresponent taxa d'avaluació, individualitzat per a cada títol, prevista en la Llei de taxes de la Generalitat, per al seguiment d'ensenyaments universitaris oficials de doctorat. L'imprés per a fer el pagament de la taxa estarà disponible en la pàgina web de l'AVAP http://www.avap.es.  
Si la documentació aportada durant el període de presentació de sol·licituds és incompleta o conté errors solucionables, es requerirà al sol·licitant perquè en el termini de 10 dies hàbils esmene la falta, o acompanye els documents preceptius, amb l'advertiment que si no ho fa, es considerarà que desisteix de la seua sol·licitud d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Sisé. Efectes  
Aquest procediment tindrà caràcter oficial i produirà els efectes previstos en el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, i en el Reial decret 99/2011, de 28 de gener, pel qual es regulen els ensenyaments oficials de doctorat.  
  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar potestativament un recurs de reposició o bé caldrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del president de l'Agència Valenciana d'Avaluació i Prospectiva, en el termini d'un mes a comptar des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.  
  
València, 21 de desembre de 2017. El president de l'Agència Valenciana d'Avaluació i Prospectiva: Vicent Marzà Ibáñez.